Nood groot ná Trompsburg-brandDerduisende hektaar weiding het in die slag gebly in die afgelope week se brand in die distrik Trompsburg. Foto: Facebook Voer is een van die dringendste behoeftes van boere in die distrik Trompsburg, waar sowat 30 000 hektaar en honderde skape die afgelope week in ŉ vernietigende veldbrand in die slag gebly het. Die brand het vermoedelik Donderdag op ŉ plaas aan Bloemfontein se kant van die Suid-Vrystaatse dorp ontstaan, sê Jóhann Thormählen, Vrystaat-landbou se mediabeampte. Dis die naweek geblus. Hy sê dit sal nog ŉ paar dae duur om die volle omvang van die skade te bepaal, maar intussen moet die diere wat die brand oorleef het, dringend voer kry. “Daar is ouens wat amper al hul weiding verloor het, maar dan is ook brandstof en geld nodig om skenkings by die boere uit te kry.” Vriende van Landbou, ŉ organisasie wat gestig is om boere in tye van nood by te staan, koördineer die insamelingspoging, sê Thormählen. Besonderhede oor hoe om te help, is beskikbaar op hul webwerf, www.vlvriende.org. Die Dierebeskermingsverenging besoek vandeesweek plase wat onder die brand deurgeloop het om diere te versorg wat beseer is. Intussen begin hulp uit talle oorde inkom. ŉ Groep vroue van die dorp Reitz in die Oos-Vrystaat het byvoorbeeld ŉ vrag mielies en ŉ vrag bale vir Trompsburg se boere gereël. Hulle skryf op Facebook hulle wil minstens 30 ton mielies na Trompsburg stuur. Dié groep kon Dinsdag nie onmiddellik vir kommentaar bereik word nie.